King Arthur : Nýtt heiti og nýjar myndir ! Vinna við myndina um Arthúr konung eftir breska leikstjórann Guy Ritchie , stendur enn yfir , en frumsýningu myndarinnar hefur verið ítrekað seinkað . Samkvæmt nýjustu upplýsingum verður myndin frumsýnd hér á Íslandi , og erlendis , 24. mars á næsta ári . Sagt er að bæði Warner Bros og Ritchie vonist til að myndin verði sú fyrsta í röð mynda , og því er ekki skrýtið að menn vilji vanda sig og taka sér góðan tíma í að klára . Auk þess sem frumsýningardagar hafa verið að breytast , þá er er komið nýtt heiti á myndina . Myndin hét áður Knights of the Roundtable : King Arthur , en heitir nú : King Arthur : Legend of the Sword . Auk þessa nýja nafns þá hefur Entertainment Weekly nú birt nýjar ljósmyndir úr myndinni , sem sjá má hér fyrir neðan : Á efri myndinni sjá um við Charlie Hunnam sem Arthúr konung , en á neðri myndinni sjáum við frænda Arthúrs , Vortigern , leikinn af Jude Law , en miðað við drungalegt útlit hans þá er hann líklega ekki einn af góðu gæjunum í myndinni , enda myrðir hann bróður sinn og föður Arthúrs , Uther Pendragon , sem Eric Bana leikur , og leggur undir sig konungsríkið , með hjálp galdra .